ועדת הכספים, כנסת 18, פרוטוקול מספר 930, 2011-12-19 13:00

משה גפני: אני מחדש את ישיבת ועדת הכספים.

משה גפני: על סדר היום שינויים בתקציב לשנת 2011.

רוחמה אברהם-בלילא: הצעה לסדר.

רוחמה אברהם-בלילא: אני מחדשת את בקשתי להעביר לנו את ההעברות לפני הישיבה.

רוחמה אברהם-בלילא: לא יכול להיות שפקידי האוצר יודעים באיזה העברות דנים, כולם באים ערוכים ואנחנו מקבלים את המספרים, העברות, תקציבים ושינויים ברגע האחרון ואנחנו צריכים לעקוב אחרי הפעולות של הממשלה הכושלת הזאת.

רוחמה אברהם-בלילא: אדוני היושב ראש, אני לא מוכנה לוותר בעניין הזה.

רוחמה אברהם-בלילא: אני רוצה פתרון לעניין הזה.

משה גפני: אני אשב עם הממונה על התקציבים כדי לראות מה ניתן לעשות.

רוחמה אברהם-בלילא: חבר הכנסת אורלב, אתה מצטרף לבקשה שלי?

משה גפני: כולם מבקשים.

רוחמה אברהם-בלילא: אנחנו צריכים לעשות סדר בעניין.

זבולון אורלב: אני מצטרף לבקשתה של חברת הכנסת רוחמה אברהם.

משה גפני: גם אני.

משה גפני: אני מקבל את זה.

משה גפני: אני אקיים ישיבה ונראה אם אפשר לשנות את זה.

משה גפני: פניות מספר 637 עד 639 - תחבורה

גילי קניגסברג: מנהלת אגף כלכלי-פיננסי במשרד התחבורה.

גילי קניגסברג: אני מדברת על תקצוב של כמיליארד שקלים בהרשאה להתחייב.

משה גפני: כמה?

גילי קניקסבוך: מיליארד שקלים בהרשאה להתחייב.

משה גפני: את לא מדברת על מה שאני מדבר.

משה גפני: אמרתי שמדובר בפניות מספר 637 עד 639, ארבעה מיליון ייעוץ בנושא רוחב.

גילי קניקסבוך: אין לי את זה.

גילי קניקסבוך: לא באתי להציג את זה אלא באתי להציג שני נושאים אחרים.

משה גפני: יש מישהו שרוצה להציג את הפניות?

משה גפני: פנייה מספר 663 – הרשאה להתחייב, מכרז להתייעלות אנרגטית במוסדות ממשלתיים.

אמיר אדרי: הפנייה הזאת נועדה לתקצב סך של 550 אלפי שקלים כהרשאה להתחייב עבור המכרז להתייעלות אנרגטית.

רוחמה אברהם-בלילא: מה זאת התייעלות אנרגטית.

אמיר אדרי: יצאנו במכרז שכולל חמישים מבנים ציבוריים בו אנחנו רוצים לבצע פרויקטים להתייעלות אנרגטית.

אמיר אדרי: זה אומר שתגיע חברה שתייעל את השימוש בחשמל.

אמיר אדרי: לצורך העניין היא תמצא נורות חסכוניות יותר, מזגנים שצורכים פחות חשמל, והיא תבחן מבנה-מבנה ותציע תוכנית להפחית את השימוש בחשמל, דבר שהוא מאוד כדאי כלכלית.

משה גפני: זה להחליף נורות ומזגנים?

אמיר אדרי: גם נורות, גם צ'ילרים.

אמיר אדרי: הכסף נועד רק להכין את המכרז.

משה גפני: הבנתי.

משה גפני: אני מוכן לעשות את זה ב-400 אלף שקלים.

משה גפני: אני אעבור במשרדי הממשלה.

משה גפני: מה יש כאן לראות?

רוחמה אברהם-בלילא: יש נורות מיוחדות.

משה גפני: אנחנו יודעים מה זה.

משה גפני: השאלה מה יש לעשות.

אמיר אדרי: חשוב לציין כאן שזה נעשה לא בתקציב המדינה.

אמיר אדרי: כלומר, מי שמתמודד על המכרז אלה חברות פרטיות שמציעות.

משה גפני: מי משלם את זה?

אמיר אדרי: החברות הפרטיות.

אמיר אדרי: יש כל מיני חברות שמתחרות על המכרז.

אמיר אדרי: הן מציעות כמה אחוזי התייעלות הן יכולות להשיג במבנים המוצעים.

אמיר אדרי: החברה שתציע את אחוז ההתייעלות הגבוה ביותר תזכה במכרז ובעצם היא תהנה מהחסכון.

אמיר אדרי: כלומר, שמונים אחוזים מהחסכון ילכו אליה כרווחים, לחברה.

אמיר אדרי: היא בעצם מבצעת את כל תהליך ההתייעלות על חשבונה, היא מחליפה את הנורות על חשבונה, היא מחליפה מזגנים וצ'לרים.

משה גפני: ומה היא מקבלת?

אמיר אדרי: היא מקבלת שמונים אחוזים מהחסכון אותו היא הצליחה להשיג.

אמיר אדרי: אם למשל היא הצליחה לחסוך למבנה הממשלה 10,000 שקלים, היא מקבלת 8,000 שקלים ו-2,000 שקלים ילכו למדינה.

רוחמה אברהם-בלילא: זה לא יאומן.

רוחמה אברהם-בלילא: לך תחליף נורות ותקבל 8,000 שקלים על כל 10,00 שקלים.

אמיר אדרי: הפרויקטים האלה מאוד מקובלים בעולם.

אמיר אדרי: אנחנו משיגים כאן התייעלות אנרגטית.

רוחמה אברהם-בלילא: הפרטת הנורות במשרד ראש הממשלה לגורמים פרטיים.

זבולון אורלב: תזכיר לו שהיום אנחנו מתקרבים לחנוכה ולא לפורים.

זבולון אורלב: אני רוצה עכשיו לשאול שאלה רצינית.

זבולון אורלב: אני מבין שהביצוע של זה יהיה עד 31 בדצמבר.

זבולון אורלב: זה כבר בוצע?

זבולון אורלב: אני מבין שאלה העברות תקציביות שנדרשות לצורך עמידה בהתחייבויות בשנת התקציב 2011.

זבולון אורלב: זאת הבנתי, שבזה אנחנו עוסקים.

זבולון אורלב: שאלתי היא האם זה כבר בוצע.

זבולון אורלב: אם זה כבר בוצע, למה אתם באים בתאריך כל כך מאוחר ולמה רק עכשיו?

זבולון אורלב: לא היה מקור?

זבולון אורלב: הייתה התרשלות?

זבולון אורלב: מה קורה כאן?

זבולון אורלב: למה באים בתאריך כל כך מאוחר על פרויקט שכולם יודעים עליו ואין כאן שום דבר פתאומי.

זבולון אורלב: מה קרה?

אמיר אדרי: הפרויקט עוד לא בוצע והמכרז עוד לא פורסם.

אמיר אדרי: כל מה שאנחנו רוצים כאן זאת הרשאה להתחייב.

משה גפני: מי אחראי על הפרויקט הזה?

אמיר אדרי: אנחנו רוצים לבצע את החוזה, להתחייב על החוזה.

אמיר אדרי: בשנה הבאה יבוצע הפרויקט.

זבולון אורלב: על מה תהיה ההתחייבות?

אמיר אדרי: כדי לפרסם מכרז, חייבים הרשאה להתחייב, כדי לחתום את ההסכם.

זבולון אורלב: מתי יתפרסם המכרז, בשנה הזאת?

אמיר אדרי: הוא הולך להתפרסם ממש עכשיו.

אמיר אדרי: אנחנו בתהליך מכרז.

זבולון אורלב: הוא מתפרסם בשנת 2011 או בשנת 2012?

אמיר אדרי: בשנת 2012.

זבולון אורלב: לשם מה אתה צריך להתחייב עכשיו ב-2011?

אמיר אדרי: כדי לקדם את הפרויקט עכשיו.

אמיר אדרי: כלומר, לחתום על החוזה כבר עכשיו.

אמיר אדרי: זה לא מתבצע במזומן.

זבולון אורלב: איזה חוזה?

זבולון אורלב: אמרת שהמכרז עומד להתפרסם ב-2012.

אמיר אדרי: נכון, אבל צריך להכין את המכרז וכדי להכין את המכרז צריך לבצע התקשרויות.

זבולון אורלב: לכן אתה לא צריך הרשאה להתחייב.

זבולון אורלב: זה לפרסם את המכרז.

אמיר אדרי: כדי לפרסם את המכרז.

זבולון אורלב: אני עבדתי קצת בשירות המדינה.

זבולון אורלב: כדי לפרסם אתה צריך הרשאה להתחייב.

אמיר אדרי: נכון.

זבולון אורלב: הפרסום אמרת שהוא ב-2012.

זבולון אורלב: אני לא אוהב שבאים לוועדת הכספים ואומרים כל מיני דברים.

אמיר אדרי: זה יבוצע בתחילת 2012.

רוחמה אברהם-בלילא: מקובלת עליך הדרך והשיטה ששמונים אחוזים הולכים לחברה הפרטית ועשרים אחוזים למדינה?

זבולון אורלב: לא נכנסתי לזה.

זבולון אורלב: אני לא יודע למה צריך את ההעברה הזאת.

רוחמה אברהם-בלילא: אבל לא רק ההעברה.

אורי אריאל: צריך את ההעברה הזאת כדי שהכסף לא ילך לאיבוד.

זבולון אורלב: הוא לא ילך לאיבוד.

זבולון אורלב: הם יעבירו אותו בשנה הבאה.

אמיר אדרי: זה לא הולך לאיבוד.

אמיר אדרי: אלה כספי האוצר.

משה גפני: השמונים אחוזים שמקבלת החברה שזוכה במכרז, אלה שמונים אחוזים בשנה אחת, בשנתיים, כל החיים?

משה גפני: איך זה קורה?

אמיר אדרי: היא תקבל שמונים אחוזים לאורך חיי הפרויקט.

משה גפני: אל תמשיך להסביר.

משה גפני: אני מעכב את ההעברה הזאת.

משה גפני: אני רוצה שיבוא לכאן האחראי על הפרויקט.

משה גפני: אני רוצה להשתתף בזה.

זבולון אורלב: גם אני.

רוחמה אברהם-בלילא: גם אני.

משה גפני: שמונים אחוזים כל החיי?

אמיר אדרי: לאורך חיי הפרויקט.

משה גפני: כמה זמן הפרויקט הזה יחיה?

אמיר אדרי: אם אני זוכר נכון, אני לא יודע אם אני מדייק, בסביבות עשר שנים.

משה גפני: זבולון אורלב, רוחמה אברהם ואני רוצים להשתתף.

משה גפני: אנחנו רוצים שהאחראי על הפרויקט יבוא לכאן.

משה גפני: זה נראה הזוי.

אמיר אדרי: למה זה נראה הזוי?

משה גפני: למיטב הבנתי כדי להשתתף בפרויקט כזה ולהשתתף במכרז ואחרי כן לקבל מהחסכון, לפחות עשר שנים שמונים אחוזים, האיש הולך להיות מיליונר.

אמיר אדרי: חשוב להזכיר שהיזם מבצע את כל תהליך ההחלפה.

אמיר אדרי: אלה מוצרים יקרים.

אמיר אדרי: אלה לא רק נורות אלא גם צ'ילרים.

אמיר אדרי: אלה דברים שעלותם גבוהה.

אמיר אדרי: זה מודל שהוא די מקובל בשוק האזרחי.

משה גפני: אני מצטער.

משה גפני: שיבוא לכאן האחראי על הפרויקט ושיבוא עם נתונים.

משה גפני: שיגיד מה ההערכה שלו לגבי כמה כסף צריך להשקיע.

זבולון אורלב: למה הוא צריך את ההעברה ב-2011 אם המכרז מתקיים ב-2012.

רוחמה אברהם-בלילא: ותוך כמה זמן הוא מחזיר את ההשקעה.

משה גפני: פניות מספר 729 ו-730 – אין רפרנט.

משה גפני: אין מי שיסביר.

משה גפני: פניות מספר 758 ו-759 -

רוחמה אברהם-בלילא: יוסי פלד מסכים שייקחו לו ארבעה מיליון שקלים לטובת יחסי החוץ של המדינה?

אורי גבע: הפנייה הזאת עלתה בשבוע שעבר.

אורי גבע: מדובר בתגבור משרד החוץ כאשר החלק הארי של התגבור הוא שינוי טכני לחלוטין להפקת אירועים לקראת חמישים שנה לפתיחת משפט איכמן.

אורי גבע: מי שאחראי על האירועים האלה זה השר יוסי פלד אבל מכיוון שהם מתקיימים בחוץ לארץ ולמשרד החוץ יש את היכולת לשלם בחוץ לארץ, אנחנו עושים העברה טכנית ממנו ומעבירים למשרד החוץ.

אורי גבע: בנוסף יש כאן עוד ארבעה נושאים שונים והבאתי את נציגי המשרדים כדי שיסבירו.

רוחמה אברהם-בלילא: למה לוקחים מהוועדה לבדיקת תחליפי נפט?

רוחמה אברהם-בלילא: איך זה קשור להסברה?

רוחמה אברהם-בלילא: מילא, השר יוסי פלד, אני מבינה.

אורי גבע: לבקשת הוועדה, נמצאים כאן נציגי המשרד.

עודד לביאן: בנושא תחליפי נפט, הייתה החלטת ממשלה להקים מינהלת – ויש מינהלת – לעניין תחליפי נפט.

עודד לביאן: המינהלת ביקשה להעביר לנו סכום של 930 אלף שקלים כדי לקדם תוכנית של מיתוג וקידום הרעיון הזה של תחליפי נפט.

משה גפני: מאיזה משרד אתה?

עודד לביאן: ממשרד החוץ.

עודד לביאן: מכיוון שלנו יש ניסיון וקשרים עם חברות שעוסקות בתחום של מיתוג ומיתוג של ישראל בכל מיני תחומים, הם ביקשו מאתנו.

זבולון אורלב: אלה חברות בינלאומיות?

עודד לביאן: אנחנו עוסקים עם חברות בינלאומיות ולבקשת משרד המינהלת שיושבת במשרד ראש הממשלה, הם ביקשו מאתנו להכין תוכנית.

עודד לביאן: אנחנו כבר בשלב הכנת התוכנית ומחכים ל-930 אלף השקלים האלה.

זבולון אורלב: פשוט משתמשים בניסיון שלכם.

רוחמה אברהם-בלילא: תסביר לי מה זה קואליציה נוצרית דיגיטאלית.

רוחמה אברהם-בלילא: אדוני היושב ראש, שמעת על זה?

משה גפני: כן, בשבוע שעבר.

זבולון אורלב: זה דווקא ברור לי.

זבולון אורלב: קואליציה נוצרית דיגיטאלית.

זבולון אורלב: משתמשים במדיה הדיגיטאלית כדי ליצור קואליציה נוצרית לטובת מדינת ישראל.

זבולון אורלב: מה הקושי?

רוחמה אברהם-בלילא: אני חייבת לומר שמונחים כאן הם יצירתיים מאוד.

עודד לביאן: אלה שמות גג.

משה גפני: בניגוד להם, אני לא יודע.

משה גפני: תסביר לי מהתחלה.

עודד לביאן: זה נעשה בוושינגטון.

עודד לביאן: היה כרוך בזה סמינר וניסיון ליצור קשר ואי-מיילים לנוצרים שהם אוהדי ישראל כדי לשלוח חומר.

משה גפני: מה זה דיגיטאלי?

עודד לביאן: במייל ובמדיה.

משה גפני: אתם במשרד החוץ משקיעים בזה 37 אלף שקלים?

עודד לביאן: לא.

עודד לביאן: זאת השתתפות ראש הממשלה.

משה גפני: כמה עולה הפרויקט?

עודד לביאן: אין לי כאן את הסכום המלא אבל אני יכול למסור לך.

עודד לביאן: בדרך כלל זה חצי-חצי אבל אני יכול לבדוק.

עודד לביאן: בדרך כלל זה הסכום שראש הממשלה חייב לנו.

עודד לביאן: זאת השתתפות ראש הממשלה.

משה גפני: תגיד לנו מה עלות הפרויקט.

משה גפני: אנחנו מצביעים.

משה גפני: בעד אישור פניות מספר 758 ו-759 – פה אחד הפניות אושרו פנייה מספר 776 – סובסידיה, רכבת ישראל

גילי קניקסבוך: מדובר בהעברה של חמישים מיליון שקלים מתקציב הסובסידיה של התחבורה הציבורית.

רוחמה אברהם-בלילא: שערורייה.

משה גפני: אני עוד לא יודע במה מדובר.

משה גפני: חברת הכנסת רוחמה אברהם אומרת שזאת שערורייה.

משה גפני: את יכולה להסביר למה?

גילי קניקסבוך: עוד לא הסברתי ולכן לא ברור לי מה השערורייה.

משה גפני: את פעם ראשונה כאן בוועדה?

גילי קניקסבוך: הייתי כאן לפני שנים רבות.

משה גפני: כשאני לא הייתי.

גילי קניקסבוך: נכון.

משה גפני: עכשיו נהיה בלגן גדול.

גילי קניקסבוך: כן.

גילי קניקסבוך: אבל אני אתכם.

גילי קניקסבוך: מדובר בהעברה של חמישים מיליון שקלים מתקציב הסובסידיות של האוטובוסים לתקציב הסובסידיה של רכבת ישראל.

זבולון אורלב: למה?

זבולון אורלב: באוטובוסים יש עודף?

גילי קניקסבוך: השנה כן.

זבולון אורלב: למה יש שם עודף?

גילי קניקסבוך: יש תקציב שלא נוצל בהתאם להסכמים.

גילי קניקסבוך: נוצל פחות כסף.

רוחמה אברהם-בלילא: ואז אנשים אומרים שאין קווים של אוטובוסים, שרכשת ישראל שובתת ואין אפשרות להוסיף עוד קווי תחבורה.

רוחמה אברהם-בלילא: יש עודף תקציבי.

רוחמה אברהם-בלילא: לא קונים אוטובוסים.

גילי קניקסבוך: אנחנו דווקא עושים מאמצים מאוד רבים להגדיל את קווי האוטובוסים.

רוחמה אברהם-בלילא: איזה מאמצים?

רוחמה אברהם-בלילא: מה קורה כשרכבת ישראל שובתת ביום ראשון ולשום חברה ציבורית אין אפשרות להוסיף עוד אוטובוסים על מנת שאותם חיילים ונוסעים יוכלו להגיע למקום העבודה שלהם או לצבא.

אורי אריאל: אם אפשר, עוד שאלה.

גילי קניקסבוך: בוא נענה קודם לזאת ואחר כך נתייחס לשאלתך.

משה גפני: בבקשדה.

גילי קניקסבוך: אנחנו עורכים הסכמים מיידיים עם החברות הפועלים כדי כן לתגבר את הקווים ביום ראשון וגום בתיאום עם משרד הביטחון כדי כן לתגבר את ההסעות לחיילים.

רוחמה אברהם-בלילא: מה זה עורכים הסכמים?

גילי קניקסבוך: כדי שחברות התחבורה הציבורית יתגברו את כמות האוטובוסים, אנחנו צריכים לשלם להם יותר כסף בגין זה ולכן אנחנו צריכים לערוך איזשהו הסכם מיידי אתם.

רוחמה אברהם-בלילא: אני יודעת מה זה אבל אני שואלת היכן זה נמצא.

גילי קניקסבוך: למשל מחזיקים את קו באר שבע-תל אביב בשל שדרוגו, מיד אנחנו עורכים הסכם עם אותן חברות שנוסעות באזורים האלה כדי שיתגברו את הקווים האלה, כדי לענות על צורכי הנוסעים.

רוחמה אברהם-בלילא: מה שאת אומרת במלים אחרות זה שיש לכם הסכם כתוב וכל מה שאתם צריכים לעשות זה רק להרים טלפון ולחתום עליו.

גילי קניקסבוך: לא.

גילי קניקסבוך: יש לנו הסכם גדול מול המפעילים בנוגע לסובסידיות שהם מקבלים וכולי.

גילי קניקסבוך: בנוסף לכך, ברגע שיש שביתות של רכבת או סגירת קווים בשל עבודות תשתית, אנחנו מתגברים את קווי האוטובוסים באותם אזורים.

רוחמה אברהם-בלילא: למה יש תלונות רבות של אזרחים על כך שאין תגבור של אוטובוסים?

רוחמה אברהם-בלילא: זאת המציאות בפועל.

גילי קניקסבוך: אנחנו עושים את כל המאמצים כדי לתגבר את האוטובוסים.

רוחמה אברהם-בלילא: אתה השתכנעת?

משה גפני: לא.

רוחמה אברהם-בלילא: צריך להבין את מאות הפניות של האזרחים כשזה קורה באותו יום.

זבולון אורלב: את צודקת אבל זה לא קשור כרגע לפנייה הזאת.

רוחמה אברהם-בלילא: זה חלק, לדעת מה קורה.

זבולון אורלב: לכן אמרתי שאת צודקת.

זבולון אורלב: בזה פתחתי את דבריי.

משה גפני: אורי, מה רצית לשאול?

אורי אריאל: מה אתם מסבסדים?

אורי אריאל: את הסולר לחברות?

גילי קניקסבוך: יש המון סוגי מכרזים שיצאו להפעלת חברות תחבורה ציבורית בשנים האחרונות.

גילי קניקסבוך: יש סבסוד תעריף, יש סבסוד באמצעות דברים שונים.

גילי קניקסבוך: אנחנו יכולים לתת על כך מצגת שלמה.

אורי אריאל: משה, הייתי רוצה להזכיר לך את התערבותך כשסבסדו סולר לרכבת ולמקוואות לא סבסדו עד שאתה התערבת ואז זה סודר.

אורי אריאל: אנחנו מגיעים לסוף שנה ואנחנו נתקלים כל פעם מחדש כאשר במקרים מסוימים זה עובר ובמקרים מסוימים זה לא עובר.

אורי אריאל: אולי אתה יכול להתערב בסוגיה הזאת.

משה גפני: שאול מרידור חתום על זה.

משה גפני: על המקוואות.

משה גפני: היות וקיים הנושא שהעלה חבר הכנסת אורי אריאל, הנושא של המקוואות, באותה סובסידיה היה צריך להיות גם העניין הזה, אני מבין שיש פנייה בדרך ואני מבקש שעד הפנייה הבאה שתגיע על המקוואות, אנחנו נאשר גם את זה אבל אני רוצה את הפרטים למה מסבסדים את הרכבת ולמה מורידים מהתחבורה הציבורית.

משה גפני: את אמרת שיש לך מצגת.

גילי קניקסבוך: תן לי לנסות לפרט.

גילי קניקסבוך: מדובר בהוצאה בלבד ולא בתקציב הרשאה.

גילי קניקסבוך: מכיוון שבשנה הזאת ראו שחסר לתקציב הרכבת חמישים מיליון שקלים בחישובים סופיים ובתקציב האוטובוסים יש עודף, העברנו את הסכום הזה מתקציב האוטובוסים לתקציב הרכבות.

זבולון אורלב: אין שינוי בקריטריונים.

גילי קניקסבוך: אין שום שינוי בקריטריונים.

גילי קניקסבוך: שום דבר.

משה גפני: בואו נאשר את זה.

זבולון אורלב: בכפוף למה שאמרת.

משה גפני: התקציב של המקוואות כבר בדרך.

אורי אריאל: מעודכן?

משה גפני: הוא אומר שכן.

אורי אריאל: תאשר ונתקדם.

משה גפני: אנחנו מצביעים.

משה גפני: בעד אישור פנייה מספר 776 – פה אחד הפנייה אושרה

אורי אריאל: רביזיה.

משה גפני: הפנייה אושרה.

משה גפני: חבר הכנסת אורי אריאל מגיש רביזיה.

משה גפני: אתה מגיש יותר מדי רביזיות.

אורי אריאל: לא נכון.

אורי אריאל: אני קיבלתי תלונה שירדתי במספר הרביזיות.

משה גפני: כאן אין הרבה רביזיות.

זבולון אורלב: אני לא מבטיח לך שיהיו פחות.

עודד לביאן: אדוני, רצית עדכון לגבי הסכום לגבי הנושא הדיגיטאלי.

עודד לביאן: מדובר בסמינר בן יומיים שבו אנשי משרד החוץ העבירו לאוונגליסטים אוהבי ישראל בשימוש במדיה חברתית, כל הרשתות החברתיות, כיצד להשתמש בהן, ונתנו חומר לתגובה כדי להסביר.

עודד לביאן: כל הסמינר עלה 10,000 דולר, 37 אלף שקלים.

רוחמה אברהם-בלילא: אז זה לא מה שאמרת שיש כאן איגום תקציבי של ראש הממשלה.

משה גפני: אין השתתפות.

עודד לביאן: כל הסכום משולם על ידי ראש הממשלה.

עודד לביאן: זה נערך על ידינו לבקשתם.

עודד לביאן: 37 אלף שקלים, זה כל הסכום.

עודד לביאן: זאת כל עלות הסמינר בן היומיים.

משה גפני: בסדר.

משה גפני: אני מודה לך.

משה גפני: פנייה מספר 777 - מה זה המיליארד שקלים?

גילי קניקסבוך: מדובר בתקצוב פרויקט BRT בשרון.

גילי קניקסבוך: זה פרויקט להסעת המונים בנתיבים בלעדיים באזור כפר סבא, רעננה, הרצליה.

גילי קניקסבוך: מדובר באומדן כל הפרויקט.

גילי קניקסבוך: מדובר בהרשאה להתחייב בלבד.

זבולון אורלב: תסבירי לי את הטכניקה של הדבר.

זבולון אורלב: אם את אומרת הרשאה להתחייב, כלומר, לא יוציאו אותו מיד.

גילי קניקסבוך: נכון.

זבולון אורלב: בהרשאה להתחייב, צריך לצאת למכרז.

זבולון אורלב: המכרז יצא עד ה-1 בחודש?

גילי קניקסבוך: כיום מקדמים את כל הפרויקט.

גילי קניקסבוך: אני אבדוק את השאלה.

זבולון אורלב: אני קשה הבנה.

זבולון אורלב: האם אפשר לענות תשובה ישירה לשאלה?

גילי קניקסבוך: אני אבדוק.

זבולון אורלב: לכאורה, אם המכרז לא יוצא השנה, לא צריך להעביר את זה.

גילי קניקסבוך: אנחנו יודעים למה אנחנו מבקשים את זה.

גילי קניקסבוך: זה כן אמור לצאת.

זבולון אורלב: אנחנו צריכים להבין.

רוחמה אברהם-בלילא: הוא יצא תוך שבועיים?

משה גפני: אני לא מביא את זה להצבעה.

משה גפני: עם כל הכבוד לכך שאתם יודעים, אנחנו היום נתנו יותר מדי הרבה קרדיט לבנק ישראל עליו אנחנו סומכים ועכשיו אנחנו צריכים לסמוך עליכם.

משה גפני: אני לא סומך על אף אחד.

משה גפני: תעני לי תשובות על מה שהחברים שואלים.

משה גפני: זה אתם יודעים, זה בסדר.

גילי קניקסבוך: אין בעיה.

משה גפני: אני ממש סומך עליכם שאתם יודעים ולפעמים מה שאתם יודעים לא שווה כלום וזה לא עושה טוב.

זבולון אורלב: למה צריך להעביר מיליארד שקלים.

משה גפני: שאלה של חבר הכנסת אורלב שהבוקר התווכחתי אתו על משהו אחר ובזה אני מסכים אתו.

גילי קניקסבוך: אין בעיה.

גילי קניקסבוך: אני תכף אבדוק מתי המכרז יוצא.

גילי קניקסבוך: מה השאלות הנוספות כדי שאני אוכל לבדוק ולנסות להשיב?

משה גפני: אנחנו רוצים לדעת מה זה.

משה גפני: פרטים מלאים למה מביאים את זה עכשיו.

משה גפני: יש לנו עומס גדול בוועדת הכספים לפני ה-1 בחודש.

משה גפני: אנחנו רוצים לדעת למה זה מגיע עכשיו.

משה גפני: מתי יוצא המכרז.

משה גפני: מיליארד שקלים זה הרבה כסף.

משה גפני: האמת היא שאם הייתי בן אדם נורמאלי, הייתי צריך להזמין את שר התחבורה עם מנכ"ל משרד התחבורה.

משה גפני: מדובר במיליארד שקלים.

משה גפני: על 500 אלף שקלים העבירו עלי ביקורת בעיתונות.

רוחמה אברהם-בלילא: אדוני, אני מבקשת שיבוא לכאן שר התחבורה ויסביר לנו.

משה גפני: נראה.

משה גפני: תבואי עם הסברים לגבי העניין הזה ותאמרי למה צריך את זה עכשיו.

משה גפני: פניות מספר 788 ו-789 –

אורי גבע: מדובר בפניית סוף השנה של הנהלת בתי המשפט לפי ביצוע בפועל.

אורי גבע: אנחנו מתגברים לפי ביצוע בפועל את תקציב הקניות למחשוב.

אורי גבע: אנחנו גם מעבירים תקציב לחברה לייעוץ ארגוני לייעול התהליכים בהנהלת בתי המשפט לשיפור המערכת.

משה גפני: אתה הרפרנט שאחראי על זה?

משה גפני: למה בשבועות האחרונים אתה כל הזמן מביא פניות על בתי המשפט ומנהל בתי המשפט מבקש ממני שאני לא אעכב את זה ואני לא מעכב את זה כי אני חבר שלו.

משה גפני: למה אתה לא מביא על בתי הדין הרבניים?

משה גפני: שם לא צריך מחשוב, לא צריך תקציב קניות, לא צריך שום דבר.

משה גפני: לא מגיע כלום.

משה גפני: אתה יודע להסביר?

אורי אריאל: כי הוועדה לבחירת דיינים לא מתכנסת.

משה גפני: במה זה קשור לוועדה לבחירת דיינים?

משה גפני: זה לא קשור.

אורי אריאל: שאל את נאמן.

משה גפני: לא.

משה גפני: אני לא שואל את נאמן.

משה גפני: מי שרוצה, ישאל את נאמן.

משה גפני: אני לא.

אורי גבע: הפניות שאני מעביר מגיעות לפי בקשות.

משה גפני: בסדר, אבל מה הדבר הזה?

משה גפני: יש בתי דין רבניים.

אורי גבע: אם בתי הדין הרבניים לא מעבירים בקשה תקציבית אלי, אני לא יכול להכריח אותם לעשות זאת.

רוחמה אברהם-בלילא: אתה אומר שאין בקשות כאלה.

אורי גבע: אין בקשות כאלה.

משה גפני: אני מבקש שיבוא לכאן מנהל בתי הדין הרבניים או שיפנה אליך.

משה גפני: אמרו לי שמשרד המשפטים אחראי על בתי הדין וגם על בתי המשפט ולכן חשוב שהם יהיו תחת משרד אחד.

משה גפני: כל הזמן יש פניות על בתי המשפט אבל אין שום פנייה על בתי הדין.

משה גפני: שיגידו שבתי הדין לא מתפקדים, בסדר.

משה גפני: שיגידו את זה.

אורי גבע: אולי דווקא הם מתפקדים יותר טוב.

משה גפני: הם לא מתפקדים.

משה גפני: עובדה שאין שום פניה.

משה גפני: לא צריך מחשוב, לא צריך תקציב קניות, לא צריך תוספת שכר.

זבולון אורלב: מעכבים הצעת חוק כדי לשדרג את מערכת המחשוב של הנהלת בתי הדין בגלל שחסרים 600 אלף שקלים.

זבולון אורלב: מעכבים הסדרה בחוק של כל המהלך הזה, בהסכמה.

משה גפני: כן, אני יודע.

משה גפני: למה אין את הכסף?

זבולון אורלב: לא יודע.

זבולון אורלב: אתה יושב ראש ועדת הכספים.

משה גפני: אתה הרפרנט שאחראי על משרד המשפטים?

אורי גבע: אני שומע על זה לראשונה כאן בוועדה.

זבולון אורלב: אתה לא נכחת בישיבת ועדת החוקה שעסקה בהצעת החוק של צווי הגבלה?

אורי גבע: לא.

אורי גבע: אנחנו עשינו חילופי כוח אדם באגף.

אורי גבע: אני מטפל בבתי הדין הרבניים מזה כמה חודשים וגם אם הייתה בקשה כזאת, היא הייתה מגיעה אלי.

זבולון אורלב: בקשתנו להוסיף להנהלת בתי הדין 600 אלף שקלים לצורך שדרוג מערכת המחשוב.

משה גפני: כן.

משה גפני: אני רוצה לדעת.

משה גפני: אין פניות על בתי הדין.

משה גפני: יכול להיות שסגרו את בתי הדין ואנחנו לא יודעים על כך.

משה גפני: יכול להיות.

משה גפני: כל הזמן יש פניות בקשר לבתי המשפט, אבל למה אתה לא מביא משהו על משרד המשפטים?

משה גפני: טוב, לא חשוב.

אורי גבע: הבאתי לפני שלושה שבועות ואישרת.

משה גפני: צריך לפטר אותי.

משה גפני: פניות מספר 791 ו-792 –

אנסטסיה סורוקינה: הפנייה התקציבית נועדה להעביר סך של 55 מיליון ו-185 אלפי שקלים מתקציב הפיתוח של המשרד לביטחון פנים לתקציב השוטף.

אנסטסיה סורוקינה: עיקר הכספים הם תקצוב תכנית אמרכלות המשטרה בסך של כ-24 מיליון שקלים.

משה גפני: מה זה תוכנית אמרכלות של המשטרה?

אנסטסיה סורוקינה: קניות ותפעול שוטף של המשטרה.

משה גפני: תפעול שוטף של המשטרה?

משה גפני: בסדר.

משה גפני: אני רוצה כאן את המפכ"ל.

משה גפני: שהמפכ"ל יבוא להסביר את זה.

משה גפני: תודה.

זבולון אורלב: באותה הזדמנות, אילו תוכניות פיתוח שהיו אתם מבטלים כדי להעביר את הכסף?

אנסטסיה סורוקינה: שום תוכנית לא בוטלה.

אנסטסיה סורוקינה: אנחנו עושים רה-הסדר של הסדר קיים.

זבולון אורלב: אני מציע ששאלתי תיבדק.

זבולון אורלב: אין דבר כזה בתוכניות פיתוח.

זבולון אורלב: זה לא יכול להיות.

משה גפני: אני רוצה את המפכ"ל שיסביר מה זה אמרכלות של המשטרה.

משה גפני: שיבוא לוועדה.

אנסטסיה סורוקינה: אני יודעת להסביר ספציפית מה זה.

משה גפני: אני רוצה את המפכ"ל כאן שהוא יסביר מה זה.

משה גפני: אני מאוד מכבד אותך ותמיד אני נענה לבקשותיך, אבל אני רוצה את המפכ"ל שיסביר אמרכלות המשטרה.

משה גפני: יש לנו כאן שאלות על גמלאי המשטרה.

משה גפני: יש לנו הרבה שאלות שרציתי פעם לשאול אותו אבל לא הצלחתי.

משה גפני: אני רוצה לדעת על גמלאי המשטרה.

משה גפני: מותר לי לדעת?

משה גפני: שיבוא לכאן ונשאל אותו.

משה גפני: אני מבין שהוא צריך אישור מהשר כדי לבוא, אז שהשר ייתן לו אישור ויבוא לכאן.

רוחמה אברהם-בלילא: הוא גם יכול לבוא עם השר.

משה גפני: הוא יכול לבוא עם השר.

משה גפני: רוחמה אברהם מציעה הצעה טובה, שיבוא עם השר.

משה גפני: נשמע על גמלאי המשטרה.

משה גפני: עיכבתי פניות בגלל גמלאי המשטרה.

משה גפני: עיכבתי.

משה גפני: ביקשתם ממני לשחרר את זה.

משה גפני: כתב לי מנכ"ל המשרד לביטחון פנים שזה מתקדם אבל כל יום אני מקבל פניות על גמלאי המשטרה.

משה גפני: שיבוא המפכ"ל ויסביר מה זאת אמרכלות.

משה גפני: אני לא מבין.

משה גפני: לא למדתי ליבה ולא יודע מה המילה הזאת.

משה גפני: פנייה מספר 793 –

דני גלושנקוב: הפנייה מיועדת לתקצוב 21 מיליון שקלים בהרשאה להתחייב לתוכנית סיוע לחברות ישראליות לחדירה לשווקי הודו וסין.

רוחמה אברהם-בלילא: מה זאת התוכנית הזאת?

רוחמה אברהם-בלילא: תן לנו כל תוכנית, איך מתמודדים.

רוחמה אברהם-בלילא: אדוני היושב ראש, דנו היום בשתי סוגיות מאוד מאוד חשובות על מפעלים בעיירות הפיתוח כאשר יש פרק זמן של שנים בו ראינו את פרי הגליל.

רוחמה אברהם-בלילא: עכשיו כאן רוצים להקצות 21 מיליון שקלים בהרשאה להתחייב לטובת חדירה לשווקים של הודו וסין.

רוחמה אברהם-בלילא: אני מאוד מעריכה את החדירה לשם, זה חשוב וזה ראוי, אבל מצד שני כאן המפעלים קורסים.

רוחמה אברהם-בלילא: אני מסכימה לזה, אבל יחד עם זה אני רוצה לדעת למה אין פתרון למפעלים בארץ.

אורי אריאל: התקציב המוצע בא להקל על המפעלים בארץ כדי שיהיו להם שווקים נוספים.

אורי אריאל: לכן אני מציע לא לעכב את הבקשה, אבל משהו לוקה בעברית כפי שמנוסח.

אורי אריאל: כתוב 21 מיליון להודו וסין וכמו כן לשינויים פנימיים במשרד.

דני גלושנקוב: השינויים הפנימיים, יש שניים.

דני גלושנקוב: האחד הוא טכני, בגלל המרכבה.

רוחמה אברהם-בלילא: עוד הפעם המרכבה.

אורי אריאל: איך העזת להגיד עכשיו מרכבה?

דני גלושנקוב: תקנה של עידוד עסקים קטנים שאין אפשרות להוציא ממנה את הכסף ולכן אנחנו מעבירים את התקציב לתקנה הכללית של הסוכנות לעסקים קטנים.

דני גלושנקוב: יש שינויים פנימיים במזומנים של תקנות מסלול תעסוקה כדי להתאים אותן.

אורי אריאל: מה ההיקף הכספי?

אורי אריאל: מיליון שקלים?

דני גלושנקוב: ההיקף הכספי של מה?

אורי אריאל: של ההעברות האלה?

דני גלושנקוב: במסלול תעסוקה 21 מיליון שקלים ועסקים קטנים, חמישה מיליון שקלים.

אורי אריאל: זה לא יכול להיות מובלע ככה תוך כדי אמירה "וכמו כן".

דני גלושנקוב: השינוי הוא טכני בלבד.

דני גלושנקוב: מדובר במזומן שמיועד לממן הרשאות והתחייבויות כלפי חברות מהעבר ופשוט לא נמצאות בתקנות המתאימות.

אורי אריאל: לעתים לך זה נראה טכני אבל לי זה יכול להיראות מאוד חשוב.

אורי אריאל: לכן ראוי שתפרטו את זה גם אם זה בעל פה, כמו שאתה עושה עכשיו, אבל אל תתנו לנו הרגשה שעל הדרך אתם רוצים לקחת עוד כמה דברים.

דני גלושנקוב: בעתיד נפרט.

משה גפני: מה זה הסעיף ממנו אתם מורידים?

משה גפני: מכרזי העסקה במפעלים.

דני גלושנקוב: אלה תקנות שונות של כל מיני התחייבויות למסלולי תעסוקה בעבר שפשוט היום אין ביצוע כמו שהיה צפוי ולכן מעבירים את זה לתקנות אחרות בהן צפוי ביצוע.

משה גפני: יש לי בקשה אליך.

משה גפני: לפני שאנחנו מאשרים את זה, אני רוצה לדעת איזה נושאים של עידוד תעסוקה לא בוצעו שמזה מורידים את הכסף.

משה גפני: לא עכשיו.

דני גלושנקוב: אני צריך לבדוק את זה ספציפית.

משה גפני: כן.

משה גפני: תבדוק.

משה גפני: זה מאוד חשוב לנו לדעת.

משה גפני: צריך לדעת איזה מכרזי תעסוקה במפעלים לא בוצעו.

זבולון אורלב: אין לנו פנייה של משרד הביטחון לגבי ה-22 מיליון?

זבולון אורלב: אני לא מאמין.

זבולון אורלב: אם כן, הרביזיה שלי עדיין קיימת על המינהל האזרחי.

זבולון אורלב: אני חשבתי שיש היום העברה.

זבולון אורלב: זה לא יאומן.

זבולון אורלב: מתעללים באנשים.

זבולון אורלב: פשוט מתעללים באנשים.

זבולון אורלב: כאן מעבירים כספים על הרשאות להתחייב שלא צריכים אותם לשנה הזאת.

זבולון אורלב: כאן מדובר על כספים שהוצאו, שולמו משכורות לאנשים, מוסדות מתמוטטים.

אורי אריאל: סוף שנה.

אורי אריאל: 12 חודשים.

משה גפני: זבולון, לא הגיע כמו דברים רבים נוספים.

משה גפני: הרי לצוות הוועדה אין עניין לעכב את זה.

משה גפני: בינתיים לא הגיע, כל הזמן מגיעות העברות.

טמיר כהן: בזמן שאנחנו יושבים מגיעות העברות.

זבולון אורלב: משעה 2:10 אני מגיש רביזיות.

זבולון אורלב: אני אומר לך בגלוי.

משה גפני: אין בעיה.

משה גפני: תאמר לנו מחר איזה מכרזי תעסוקה המשרד לא ביצע.

משה גפני: מאוד מעניין אותי.

דני גלושנקוב: אני אבקש את זה מהמשרד.

משה גפני: אני מאוד אודה לך.

משה גפני: זה חשוב לי לדעת.

דני גלושנקוב: לא הצבעתם על הפנייה.

משה גפני: אני אצביע על כך שמורידים 21 מיליון שקלים מפרויקטים שאולי הם חשובים?

דני גלושנקוב: אולי לא הסברתי נכון.

משה גפני: לא.

משה גפני: אין לך מה להסביר.

משה גפני: תאמין לי, אני הבנתי.

משה גפני: אתה הסברת מצוין.

משה גפני: אני מבקש לדעת מאיפה מורידים את זה.

דני גלושנקוב: יהיו חברות שלא מקבלות.

משה גפני: בסדר גמור, אבל אני רוצה לדעת מה לא בוצע.

משה גפני: מותר לי לדעת מה לא בוצע?

משה גפני: מורידים 21 מיליון ואני רוצה לדעת מה לא בוצע.

משה גפני: חשוב לי לדעת.

משה גפני: אני חבר בקואליציה, אני גם יושב ראש ועדת הכספים, אני גם מפעם לפעם באופוזיציה ואני רוצה לדעת מה לא בוצע כדי שיהיה לי מה לנאום במליאה.

משה גפני: אז אני אלך לבדוק למה לא בוצע.

משה גפני: יש כמה דברים שאני רוצה לדעת.

משה גפני: זה בסדר גמור, אתה הסברת מצוין.

משה גפני: דווקא בגלל ההסבר שלך אני חושב שהיה צריך לאשר את זה אבל בכל אופן יש עוד משהו לברר.

משה גפני: אני לא נגד, שלא תהיה אי הבנה, אני בעד, אבל אני רוצה לדעת מה לא בוצע.

זבולון אורלב: זאת הרשאה להתחייב?

דני גלושנקוב: לא, זה מזומן.

משה גפני: זה מזומן.

זבולון אורלב: זה כסף שכבר בוצע.

דני גלושנקוב: זה כסף שכבר התחייבו עליו לחברות וצריך לשלם אותו.

זבולון אורלב: יש לך הסבר למה זה א ב-19 בדצמבר?

משה גפני: לא רלוונטי מה שאתה אומר עכשיו.

זבולון אורלב: תן לי ליהנות קצת.

משה גפני: כדי שתהנה, תסביר לי משהו יותר מעניין.

משה גפני: איך יש פרויקטים שלא בוצעו וכבר הספיקו להתקשר עם חברות אחרות?

משה גפני: איך זה קרה?

משה גפני: הרי זה נעשה כבר הרבה קודם.

משה גפני: זאת אומרת, באיזשהו שלב התייאשו מכל מיני פרויקטים.

זבולון אורלב: שאלת את השאלה יותר טוב ממני.

משה גפני: פניות מספר 804 עד 807, 819 עד 822 – משרד התעשייה.

דני גלושנקוב: זאת פנייה שמאגמת כמה משרדים, ביניהם המדען הראשי במשרד התעשייה, ב-ות"ת ובמשרד המדע.

דני גלושנקוב: לפנייה יש שתי מטרות עיקריות: האחת, לאגם משאבים לטובת פרויקט הנאנו-טכנולוגיה והמטרה השנייה היא להשתתף בדמי החברות בארגון "סר" בג'נבה בו ישראל עומדת להיות חברה.

דני גלושנקוב: הפנייה גם נועדה להעביר סכום של 7.5 מיליון שקלים ממשרד החינוך ל-ות"ת לטובת פרויקט פר"ח ו-2.6 מיליון שקלים מהמשרד להגנת הסביבה לטובת מוזיאון אוספי הטבע.

משה גפני: תסביר את הפנייה.

משה גפני: לא הבנתי אותה.

משה גפני: זאת פנייה גדולה.

דני גלושנקוב: יש כאן שתי מטרות עיקריות.

דני גלושנקוב: האחת, לאגם משאבים לטובת פרויקט נאנו טכנולוגיה שזה פרויקט משותף למדען הראשי במשרד התעשייה, ב-ות"ת ובמשרד המדע שבעצם תומך בתשתיות מחקר בתחום הנאנו באוניברסיטאות.

דני גלושנקוב: המטרה השנייה היא לאגם משאבים לטובת דמי החברות בארגון "סרן", ארגון שאחראי על מאיץ החלקיקים בשוויץ שמדינת ישראל עומדת להיות חברה בו החל משנת 2013.

דני גלושנקוב: 2.6 מיליון שקלים מהמשרד להגנת הסביבה לטובת מוזיאון אוספי הטבע.

דני גלושנקוב: 7.5 מיליון שקלים לטובת פרויקט פר"ח ממשרד החינוך ל-ות"ת עבור סטודנטים של המכללות לחינוך.

משה גפני: פרויקט פר"ח הוא פרויקט מאוד מאוד חשוב.

משה גפני: מאוד.

משה גפני: ברגע שמעבירים את זה ממשרד החינוך ל-ות"ת, אלה שלא עברו ל-ות"ת, מה קורה אתם?

דני גלושנקוב: מי שמפעיל את הפרויקט זה בעצם ות"ת.

דני גלושנקוב: יש שני סוגי מוסדות, המכללות לחינוך ומכללות של ות"ת.

דני גלושנקוב: מי שמפעיל הלכה למעשה את הפרויקט זאת ות"ת וכדי שהסטודנטים לחינוך של המכללות לחינוך גם כן יוכלו ליהנות מהפרויקט, יש כאן העברה של הכסף הזה ממשרד החינוך ל-ות"ת לטובת אותם סטודנטים.

משה גפני: מה עם אלה שלא נמצאים ב-ות"ת?

משה גפני: המוסדות שנמצאים בפר"ח ולא נמצאים ב-ות"ת, מה אתם?

דני גלושנקוב: הם מקבלים.

זבולון אורלב: יש חלק שמבוצע על ידי משרד החינוך וחלק שמבוצע על ידי ה-ות"ת.

זבולון אורלב: משרד החינוך משתתף בפרויקט של פר"ח.

משה גפני: מה זאת העברה של 204 מיליון שקלים למוסדות להשכלה גבוהה?

דני גלושנקוב: זאת לא העברה.

דני גלושנקוב: הייתה איזושהי רזרבה פנימית בתוך תקציב ות"ת לטובת התוכנית הרב-שנתית וכרגע זה מועבר לתקציב השוטף של ות"ת מכיוון שכבר מדובר בסוף שנה.

משה גפני: אני מאוד בעד.

משה גפני: אני חושב שצריך לאשר את הפנייה הזאת.

משה גפני: אני לא אעכב את הפנייה אבל אני דורש לדעת איך נעשית ביקורת על המוסדות להשכלה גבוהה.

דני גלושנקוב: אין שום בעיה.

משה גפני: בכתב.

דני גלושנקוב: סמנכ"ל תקצוב של ות"ת יכול להגיע.

משה גפני: שלא ידבר אתי בטלפון אלא שיכתוב.

משה גפני: שיכתוב האם יש ביקורת שטח ואיך בודקים.

משה גפני: מעבירים שבעה מיליארד שקלים ועכשיו אנחנו מוסיפים עוד 204 מיליון ואני שואל איך בודקים את זה.

דני גלושנקוב: אני אדאג שתקבל תשובה.

משה גפני: יש לי פרויקט של ביקורת במשרדי ממשלה.

משה גפני: אני הולך לכתוב על זה ספר, איך נעשית הביקורת.

אורי אריאל: היושב ראש יכול לאשר אבל אני אשים רביזיה.

משה גפני: למה?

אורי אריאל: כי אין לי תשובה מניחה את הדעת לגבי תקציב ישיבות ההסדר והמכינות הקדם צבאיות.

אורי אריאל: יואילו זה עניין טכני, אז יואילו בטובם לגמור את הטכניקות.

דני גלושנקוב: ישיבות ההסדר לא קשורות לנושא הזה.

אורי אריאל: אני יודע.

אורי אריאל: הן קשורות לזה שזה לא נגמר.

משה גפני: כמה רביזיות יש לך?

אורי אריאל: טמיר כמה רביזיות יש לי כרגע?

טמיר כהן: מעבר לעשר אנחנו כבר נספור את זה אחרת.

משה גפני: אנחנו מצביעים.

משה גפני: בעד אישור פניות מספר 804 עד 807 ופניות מספר 819 עד 822 – פה אחד הפניות אושרו

אורי אריאל: רביזיה.

משה גפני: בגלל ישיבות ההסדר?

אורי אריאל: ומכינות ההסדר.

דני גלושנקוב: אני רוצה להבהיר שמכינות ההסדר בכלל לא קשורות לנושא הזה.

משה גפני: היה צריך להגיע לכאן תקציב של ישיבות ההסדר.

משה גפני: אין קשר בין הפנייה הזאת לפנייה הזאת, אבל הוא מבקש רביזיה כדי לזרז את העניין הזה.

משה גפני: זה דבר לגיטימי ואני מאפשר לו את זה.

משה גפני: אני לא הגשתי רביזיה.

משה גפני: אני מקווה שיגיע התקציב של ישיבות ההסדר.

משה גפני: בדיון על תקציב משרד הביטחון נאמר שהכסף יגיע ואני מקווה שהוא אכן יגיע.

משה גפני: זה לא קשור לכל מה שהיה כאן.

משה גפני: אני רוצה בכתב תשובה כיצד מתבצעת ביקורת השטח במוסדות להשכלה גבוהה.

דני גלושנקוב: אין שום בעיה.

משה גפני: הפניות אושרו ויש רביזיה של חבר הכנסת אורי אריאל.

משה גפני: פניות מספר 826 עד 828 –

אנסטסיה סורוקינה: פניית המשטרה.

אנסטסיה סורוקינה: הפנייה נועדה לתגבר את תקציב הפיתוח של המשרד לביטחון פנים בסך של 13 מיליון שקלים.

משה גפני: בגלל שהכנסתם את הכבאות, אני לא אבקש את המפכ"ל.

אנסטסיה סורוקינה: 13 מיליון ו-915 אלף שקלים בהוצאה ו-10 מיליון ו-731 אלפי שקלים בהרשאה להתחייב.

אורי אריאל: איפה אתה רואה כאן כבאות?

משה גפני: בסוף.

משה גפני: כמו כן.

אורי אריאל: שישים אלף שקלים.

אורי אריאל: סלח לי.

משה גפני: אני מתנצל.

משה גפני: תחזרי שוב על הדברים.

אנסטסיה סורוקינה: הפנייה נועדה לתגבר את תקציב הפיתוח של המשרד לביטחון פנים בסך של כ-14 מיליון שקלים בהוצאה וכ-11 מיליון שקלים בהרשאה להתחייב שעיקרם: אימון פריסת אורגן עיירות בסך של 4 מיליון ו-499 אלף שקלים בהרשאה להתחייב.

משה גפני: תסבירי.

זבולון אורלב: מה זה אורגן עיירות?

אנסטסיה סורוקינה: נמצא כאן הנציג.

משה גפני: שמישהו יסביר.

משה גפני: חשבתי שרק אני לא מבין כי למדתי בישיבה, אבל מתברר שגם אורלב שהיה מנכ"ל משרד החינוך לא מבין.

משה גפני: מה זה אורגן?

אורן הלר: אורגן זה יחידה משטרתית בהקמה לעיבוי המגזר הלא יהודי.

משה גפני: באיזו תוכנית?

אורן הלר: יש תוכניות של המשטרה להקמת יחידות, הם קוראים להן אורגנים.

משה גפני: תחנת משטרה?

משה גפני: אופנועים?

אורן הלר: ספציפית כאן מדובר בשתי תחנות משטרה שכפופות לתחנת עיירות.

משה גפני: איפה שתי התחנות?

אורן הלר: במתחם עיירות בנגב.

משה גפני: איפה?

משה גפני: איפה מקימים שתי תחנות?

אורן הלר: אני יכול לבדוק את המיקום הספציפי.

אורן הלר: אני לא זוכר בעל פה.

אנסטסיה סורוקינה: כמו כן מדובר במימון פרויקטים טכנולוגיים של המשטרה בסך של 15 מיליון שקלים כשחלק גדול מהכסף בא מהתקציב השוטף של המשרד וחלקו השני מתקציב הפיתוח.

אנסטסיה סורוקינה: בנוסף יש כאן שינויים פנימיים.

משה גפני: מה זה הפרויקטים הטכנולוגיים?

אורן הלר: חלק משמעותי זה עיבוי מערך הסיגן של המשטרה.

אורי אריאל: בעברית, האזנות.

משה גפני: מצלמות מהירות, סעיף 3, מה זה?

אורן הלר: מצלמות מהירות זה פרויקט א(3) לאכיפה אלקטרונית של מהירות.

משה גפני: עשיתם מכרז?

אורן הלר: כן, יש חברה שזכתה במכרז והפרויקט בשלבי סיום של ההקמה שלו.

אורן הלר: התקציב המדובר הוא תקציב שוטף של המערך המשטרתי.

משה גפני: מה זה שישים אלף שקלים תקציב רשות חירום לאומית?

משה גפני: רגע, יש קנטינה לאסירים.

אנסטסיה סורוקינה: כתוצאה מהגדלת ההכנסות, מגדילים את ההוצאה המותנית.

זבולון אורלב: מי משגיח על הכשרות שם?

משה גפני: הרבנות של שירות בתי הסוהר.

זבולון אורלב: זה מהדרין?

משה גפני: לא יודע.

משה גפני: את זה צריך את אלה שעוסקים בהדרת נשים.

משה גפני: טוב.

משה גפני: מה זה שישים אלף שקלים תקציב רשות חירום לאומית?

אנסטסיה סורוקינה: רח"ל, רשות חירום לאומית, כתבה למערך הכבאות תרחיש ייחוס ומשלמים לה עבור הכתיבה, עבור העבודה.

משה גפני: היא מקבלת שישים אלף שקלים על מה שהיא כתבה?

אנסטסיה סורוקינה: כן.

אנסטסיה סורוקינה: זאת התחשבנות בין המשרדים.

משה גפני: אני מוכן לכתוב בחמישים אלף שקלים.

אורי אריאל: גפני, זה עוד מעט ייחשב כהתעללות.

משה גפני: אנחנו מצביעים.

משה גפני: בעד אישור פניות מספר 826 עד 828 – פה אחד הפניות אושרו אני מבקש לדעת בכתב איך בודקים אחרי המכרז של הביצוע של המצלמות הללו, יש על זה תלונות, איך בודקים את זה בשטח.

משה גפני: באיזו צורה מבקרים את זה.

אורן הלר: יש לי תשובה בעל פה בינתיים.

אורן הלר: הפרויקט עדיין לא רץ באופן שוטף כי אנחנו מחכים לחוות דעת מומחה או לאישור מכון התקנים.

משה גפני: אז למה צריך את הכסף?

אורן הלר: התקציב המתבקש הוא תקציב חלקי בלבד.

משה גפני: למה צריך את הכסף עכשיו?

אורן הלר: המערך עובד עכשיו כפיילוט.

אורן הלר: עדיין כאזרח אתה לא מקבל את הדוח אליך הביתה כמו שיהיה בתחילת 2012.

משה גפני: בסדר.

משה גפני: אישרנו את זה.

משה גפני: אני מבקש שתכתוב לי איך אתם מתכוננים לבקר את זה בביקורת השטח.

משה גפני: פנייה מספר 829 - מינהלת תנופה.

אורי גבע: הפנייה נועדה לתגבור תקציב מינהלת תנופה בעשרים מיליון שקלים.

אורי גבע: כל זה בעקבות תיקון החקיקה ליישום מסקנות ועדת החקירה.

אורי גבע: בנוסף מדובר על תוספת סיוע לעסקים בסך של תשעה מיליון שקלים.

משה גפני: זה בהתאם למה שהוחלט?

אורי גבע: כן, ככל שאני מכיר.

אורי גבע: סיוע לפרטים בסך של 15 מיליון שקלים בעקבות תיקוני החקיקה.

אורי אריאל: אלה סיכומים בין מינהלת תנופה לאוצר.

משה גפני: זה בהתאם לחוק?

אורי אריאל: חלק זה בגלל החוק וחלק אלה התחייבויות עבר.

אורי אריאל: יהיו עוד פניות.

משה גפני: אנחנו מצביעים.

משה גפני: בעד אישור פנייה מספר 829 – פה אחד הפנייה אושרה את רוצה להסביר לגבי המיליארד שקלים?

משה גפני: אנחנו לא נאשר את זה היום, אבל תסבירי.

משה גפני: רכזת האופוזיציה בוועדת הכספים הלכה.

גילי קניקסבוך: אולי זה לא ראוי מצדי לציין, אבל חיכיתי מ-11:30 וגם ביררתי את השאלות ולכן אני שמחה שאתם שמקשיבים עכשיו.

משה גפני: את יודעת כמה זמן אני מחכה לתשובות ממשרד האוצר?

גילי קניקסבוך: אני נציגת משרד התחבורה.

משה גפני: את יודעת כמה זמן אני מחכה לתשובות ממשרד התחבורה?

משה גפני: לפני חודש הייתה לי ישיבה עם שר התחבורה כדי לדעת על האיש הזה שלא התקבל לקורס של מורי נהיגה כי הוא למד בישיבה.

משה גפני: הובטח לי על ידי אלכס לנגר שאני אקבל תשובה, אבל אני מחכה ולא מ-11:30.

משה גפני: אני נוח לכעוס ונוח לרצות, אז בגלל שאת מעצבנת אותי, אני מיד כועס, אבל בגלל שאני מדי מתרצה, אני כבר לא כועס.

משה גפני: את יודעת כמה זמן אני מחכה לשטות הזאת?

משה גפני: ואלכס לנגר אומר לי בישיבה שהיינו אצל השר שהוא לוקח את זה על עצמו ועכשיו הוא מסדר את זה.

משה גפני: אני מחכה וחודש עבר.

משה גפני: זה לא הדבר היחיד.

גילי קניקסבוך: מדובר בתקציב של מיליארד שקלים לתקצוב BRT השרון.

גילי קניקסבוך: BRT זאת מערכת להסעת המונים שעוברת בין כפר סבא, רעננה והרצליה שמטרתה לעשות מסלול נפרד למערכות גדולות להסעות המונים.

גילי קניקסבוך: אני בדיוק קוראת מאמר מאוד מעניין.

משה גפני: לא, המאמר לא מעניין.

משה גפני: אין לי זמן למאמרים.

משה גפני: אני רוצה לדעת מה ששאל חבר הכנסת אורלב, למה עכשיו.

גילי קניקסבוך: המכרז צריך לצאת עכשיו.

גילי קניקסבוך: עיקרו.

גילי קניקסבוך: זה מספר מכרזים אבל החלק הארי שלו אמור לצאת ממש עכשיו.

זבולון אורלב: בשנת הכספים 2011?

גילי קניקסבוך: בוודאי.

גילי קניקסבוך: בימים הקרובים.

גילי קניקסבוך: אנחנו רק תלויים בקבלת הסכום הזה.

גילי קניקסבוך: ברגע שנקבל אותו, המכרז יוצא.

גילי קניקסבוך: חבל שנעכב את קידום התחבורה הציבורית, אבל כמובן שאתם תחליטו.

זבולון אורלב: אם יש הודעה מוסמכת שהמכרזים יוצאים עוד בשנת הכספים 2011, נחה דעתי מדוע צריך לאשר את זה ואני בעד לאשר.

זבולון אורלב: אני מוכרח לומר לך שאני מציע לך לעקוב – אם את מוציאה את המכרזים – כדי שתהיי בטוחה שהמכרזים יוצאים.

משה גפני: בסדר.

משה גפני: אני מודה לך.

משה גפני: את לא צריכה לבוא מחר.

משה גפני: מחר אני מבקש לשים את זה על סדר היום.

זבולון אורלב: אני משאיר פתק שאני הסכמתי.

משה גפני: אם תוכלי בטלפון לומר לי עד מחר.

משה גפני: אמר לי מישהו שהוא עבר בשבת בתחנת הרכבת בתל אביב, מעל פרשת דרכים, ועבדו שם בשבת.

משה גפני: הרכבת לא עובדת בשבת.

משה גפני: תוכלי לברר לי את זה?

גילי קניקסבוך: אני אבדוק.

משה גפני: זה לא קשור להעברה.

משה גפני: מחר נאשר אותה.

גילי קניקסבוך: בתחנת הרכבת מעל פרשת דרכים עבדו בשבת?

משה גפני: כן.

משה גפני: כך אמר לי מישהו.

משה גפני: אני מודה לך.

משה גפני: את לא צריכה לבוא מחר אלא רק להתקשר ולתת לי תשובה על העניין הזה.

משה גפני: זה לא קשור להעברה, את ההעברה נאשר מחר בעזרת השם.

משה גפני: תודה רבה, הישיבה נעולה.